Ego Hugo, dominus Montis-Sancti-Johannis et ego Stephanus, filius ipsius Hugonis, notum fieri volumus presentibus et futuris nos acquitasse et in perpetuum libere concessisse fratribus de Reigniaco quartam partem quam reclamabamus in terris et nemoribus quæ comes Guillermus Nivernis donavit, cum in vadimonio partem nostram Castri-Censorii a nobis teneret. Acquitavimus etiam eis, jure perpetuo, deinceps libere possidendum, et concessimus grangiam Lescheriarum, cum omnibus appendiciis suis, terris scilicet, silvis, pratis, pascuis, usuariis et aasanciis, et quidquid juste vel injuste adversus jam dictos fratres de Reigniaco reclamabamus, vel reclamare poteramus in hiis omnibus quæ prædicti fratres tenebant vel investiti erant mense uno antequam redimeremus partem nostram Castri-Censorii a comite Bellimontis, in omnibus finibus Lescheriarum, et in omnibus que pertinent ad castellaniam Castri-Censorii. Hæc omnia, pro salute animarum nostrarum et antecessorum nostrorum, Deo et Sanctæ-Mariæ et predictis fratribus de Reigniaco in elemosynam jure perpetuo dedimus et concessimus, et ob hoc etiam a predictis fratribus, de beneficio ecclesiæ Reigniaci, XLV libras Silviniacenses accepimus. Hoc enim ab Hugone, domino Montis-Sancti-Johannis, concessum est et laudatum subtus Montem-Sancti-Johannis. — Hoc etiam donum a me Stephano, filio predicti Hugonis, et a fratre meo Guillermo concessum est et laudatum apud Vizeliacum, in domo Aymonis pelliparii, et positum in manu abbatis Reigniaci. Hoc laudavit Gila, uxor mea, apud Noiers castrum. Hoc totum laudavit Isabiaus, uxor mea, et mater filii mei Stephani, in castro canonicorum de Vergi, et Johannes, filius meus. Laudavit hoc Agnes, filia mea, in domo de Vergi. Ut igitur istud ratum et firmum perpetuo habeatur, præsentis scripti munimine, et sigilli nostri et sigillorum capituli Sancti-Viventii, et capituli canonicorum de Vergi fecimus roborari. Actum est hoc, anno ab Incarnatione Domini Mº Cº LXXXº.